XXVIII.  Monasterii S. Petri Stivagiensis possessiones quasdam, ab ecclesia Hohenburgensi datas confirmat.   (Laterani, Jan. 22.) [HUGO,  sacri et canonici ordinis Praemonst Annales  t. II, Prob., pag. CCLI.]
Author: Lucius III

LUCIUS episcopus, servus servorum Dei, dilectis filiis GARNERO, abbati Sancti Petri Stivagiensis, ejusque fratribus, tam praesentibus quam futuris, regularem vitam professis in perpetuum.

Justitiae ratio exigit, et sedis apostolicae benignitas exposcit ut personis et locis Deo et beato Petro sub regulari disciplina ad serviendum deputatis tuitionis nostrae manum abundantius et propensius extendamus, et sua eis jura atque collata beneficia paterna benignitate protegendo conservemus. Eapropter, dilecti in Domino filii, vestris justis postulationibus clementer annuimus, ac ea quae vestrae ecclesiae ab ecclesia Hohemburgensi, per manum dilectae filiae nostrae Herradis, ejusdem loci abbatissae, assensu totius capituli sui, vobis perpetualiter data, scriptoque rite confirmata sunt laudamus et praesentis scripti privilegio communimus et confirmamus, locum videlicet Sancti Gorgonii, cum omnibus rebus ad eumdem locum spectantibus, et praebendam hebdomadarii, carratam scilicet vini, quatuordecim maldios frumenti et septem hordei, et viginti solidos Argentinensis monetae, ac quidquid eidem hebdomadario aliisque sacerdotibus vestris, cum in Hohemburgensi publicas vel privatas missas celebraverint ecclesia, oblatum fuerit ad manus; beneficium altaris Sanctae Odiliae in Erhesheim constitutum, septemdecim quartalia bladii, in Wolganselseim carratam vini, pratum et silvam ad Sanctum Naborem sitam; et septemdecim jornalia terrae in Talheim, et quorumlibet animalium pascendi licentiam in Hohemburgensibus pascuis, ita videlicet quod, defuncto abbate vestro vel mutato, successor ejus de manu Hohemburgensis abbatissae praedicta beneficia sine ulla contradictione per librum recipiet, et in eadem ecclesia sui ordinis sacerdotes, et in praefato loco Sancti Gorgonii, tam clericos quam laicos fratres ad serviendum Deo constituet, et quotiescunque abbas vester voluerit, Hohemburgensem ecclesiam visitet, et in festo sanctae Odiliae, et in dedicatione capellae, et in Nativitate sanctae Mariae ad eamdem ecclesiam missam solemnem celebraturus, nisi infirmitate vel aliquo evidenti negotio fuerit detentus, annuatim veniat, vel aliquam personam, si venire nequiverit, mittat: Hebdomadarium quoque sacerdotem in Hohemburgensi ecclesia, et alium qui quotidie privatam missam ad altare Sanctae Odiliae celebret, provida dispensatione constituat, quoscunque de canonicis suis ad hoc idoneos cognoverit, quos quidem, sine contradictione abbatissae, removendi et loco ipsorum alios constituendi praedictus abbas plenam habeat facultatem; cui etiam licitum sit bona, tam spiritualia quam temporalia, ad locum Sancti Gorgonii spectantia charitative, prout Deus inspiraverit, dispensare. Statutum est etiam ut, quotiescunque fratres vel sorores ab hac luce migraverint, a conventu utriusque ecclesiae solemniter in missis et caeteris obsequiis plenarium servitium peragatur. Cum autem abbatissae Hohemburgensi morti appropinquare contigerit, abbas Stivagiensis, vocatus a fratribus Sancti Gorgonii, festinus accedens, si expeditus fuerit, exsequias pro ea in conventu solemniter celebrabit. Decernimus ergo ut nulli omnino hominum liceat hanc nostrae paginam protectionis et confirmationis infringere aut pervertere, vel ei ausu temerario contraire. Si quis vero hoc attentare praesumpserit, nisi reatum suum condigna satisfactione correxerit, indignationem omnipotentis Dei et beatorum Petri et Pauli apostolorum ejus incurrat, et in extremo examine divinae ultioni subjaceat. Cunctis autem haec pie observantibus sit pax Domini nostri Jesu Christi, quatenus, etc. Ego Lucius, Catholicae Ecclesiae episcopus. Ego Leodimus, Portuensis, et Sanctae Rufinae sedis episcopus. Ego Paulus, Praenestinus episcopus. Ego Petrus presbyt. card. tit. S. Stephani in caelio Monte. Ego Hugo, presbyt. card. tit. S. Clementis. Ego Cinthius, presbyt. card. tit. S. Caeciliae. Ego Matthaeus, presbyt. card. tit. S. Marcelli. Ego Laborantius presbyt. card. tit. Sanctae Mariae trans Tiberim tit. S. Calixti. Ego Hyacinthius, diacon. card. Sanctae Mariae in Cosmedin. Ego Raynerius, S. Georgii ad Velum Aureum diacon. card. Datum Laterani per manum Alberti, S. R. E. presbyt. card. et cancellarii, XI Kalend. Febr., indict. XV, Incarn. Dom. anno 1181, pontificatus vero Domini Lucii papae III anno I.

Notes: ( Locus signi + domini Lucii papae III. ) ( Cum appensione sigilli plumbei ex chordulis sericis. )